*SAOPŠTENJE ZA MEDIJE*

**Prijavite se za stipendije Hemofarm fondacije “MOŽEŠ I TI”**

**Beograd, 1. oktobar 2024.** – Hemofarm fondacija raspisuje Konkurs za stipendije za školsku 2024/2025. godinu i poziva najbolje studente završnih godina osnovnih i integrisanih studija na državnim univerzitetima u Srbiji, koji pohađaju medicinske, farmaceutske, tehnološke, biološke i tehničke fakulteta elektro i mašinskog usmerenja da se prijave.

Konkurs za stipendije, koji je deo Programa za obrazovanje [MOŽEŠ I TI](https://www.fondacijahemofarm.org.rs/srb/sta-radimo/program-za-obrazovanje), počinje 1. oktobra i traje do 1. novembra 2024. godine i pruža priliku studentima koji su ostvarili prosek ocena od najmanje 8,50 da konkurišu i postanu deo zajednice profesionalaca koju čini blizu 3800 mladih lidera.

Stipendisti će kroz jednogodišnji edukativni program imati mogućnost da rade sa ekspertima kompanije Hemofarm, koja je članica nemačke STADA grupe, i stiču praktična znanja i veštine, kao i profesionalna iskustva koja su neophodna za dinamično tržište rada.

Kroz rad sa mentorima iz Hemofarma, studenti dobijaju priliku da upoznaju procese rada u multinacionalnoj farmaceutskoj kompaniji, ali i da prošire mrežu kontakata koja im može biti od pomoći u karijeri. Koliko su ovakvi programi značajni govori i činjenica da su mnogi nekadašnji stipendisti Hemofarm fondacije danas na vodećim pozicijama u Hemofarmu i STADA grupi.

“*Ponosni smo na ovaj program koji neguje holistički pristup obrazovanju i omogućava stipendistima da stiču praktična znanja i iskustva, unapređuju veštine komunikacije, razvijaju kritičko mišljenje, neguju timski duh, i podstiče ih na celoživotno učenje*”, izjavila je Suzana Đorđević, direktorka Hemofarm fondacije, i pozvala sve mlade ljude, koji ispunjavaju uslove, da iskoriste ovu priliku, prijave se i postanu deo zajednice koju čini blizu 3800 profesionalaca.

Program za obrazovanje MOŽEŠ I TI namenjen je studentima završnih godina osnovnih, integrisanih akademskih studija na medicinskim, farmaceutskim, tehnološkim, biološkim i tehničkim fakultetima elektro i mašinskog usmerenja. To su, ujedno, ključne oblasti STEM disciplina (nauka, tehnologija, inženjering i matematika), koje obrazovanju pristupaju na sveobuhvatan način i omogućavaju stipendistima da razvijaju veštine neophodne za lični i profesionalni razvoj.

Program se sastoji od rada sa mentorom, mentorskih predavanja i praktičnog rada. Rad sa mentorom uključuje postavljanje ciljeva za lični i profesionalni razvoj, dok predavanja i radionice pokrivaju širok spektar tema relevantnih za rad u multinacionalnim kompanijama. Praktičan rad omogućava stipendistima da provedu tri nedelje u Hemofarmu, i tako steknu uvid u korporativnu kulturu i vrednosti kompanije, upoznaju se sa načinom poslovanja i procesima, obiđu proizvodni pogon kompanije u Vršcu i prošire svoju mrežu kontakata.

Aktivnosti programa odvijaju se kvartalno, a sa detaljnijim rasporedom i obavezama, stipendisti će biti upoznati nakon prijema nove generacije stipendista početkom 2025. godine. Na kraju programa, učesnici dobijaju sertifikat koji potvrđuje da su program uspešno završili.